Cătălina Grama Jojo a realizat un personaj memorabil în Clanul, unde a interpretat-o pe Magda, soția lui Bebe Măcelaru. Ieri Pro Tv a difuzat ultimul episod din serialul fenomen și tot ieri actrița a bifat prima zi de filmare la Candidatul perfect, noua comedie marca Vidra Productions și Matei Dima. Cătălina Grama Jojo a oferit, pentru CANCAN.ro, detalii despre noul proiect.
Cătălina Grama Jojo va reveni pe marele ecran în comedia Candidatul perfect, care se filmează la foc automat. După glumele cu corporatiștii, urmează bugetarii.
Actrița și-a adjudecat un rol principal în lungmetraj Candidatul Perfect, în urma castingului la care a fost chemată.
“Este o comedie și un scenariu scris impecabil de către Alex Coteț, care mie îmi este foarte drag de ani de zile, Alex a lucrat cu noi și la Serviciul Român de Comedie (SRC) și a scris pentru noi și cred foarte mult în talentul lui de creator și ca regizor și ca scenarist. De când am primit textul pentru casting m-a amuzat foarte tare ideea, mi-a plăcut, am rezonat cu ea pentru că este vorba despre un alt personaj puternic, dar cu o schimbare că trecem în registrul comic, nu mai suntem în registrul de dramă ca la Clanul.
E o satiră foarte faină, cu personaje foarte bine conturate, care satirizează societatea de azi, iar personajele sunt ca și când ar fi ieșit din condeiul unui Caragiale din 2024 și asta mi-a plăcut foarte mult. E foarte deștept scenariul și e presărat cu tot felul de glume și situații foarte faine. În plus îmi doresc de foarte mult timp să colaborez cu ei, nu s-a ivit momentul până acum, că trebuie să fie momentul potrivit și atât el și Mihai Dima îmi sunt foarte dragi, m-am bucurat foarte tare când m-au chemat pentru proiectul ăsta să lucrăm împrenă.
Am fost la casting, oricum eu și Matei Dima nu ne știam, ne știam așa social vorbim, de la evenimente. Oricum trebuia să ne cunoaștem, să vedem dacă mă potrivesc cu personajul. A fost super haios la casting, ne-am plăcut din prima toată lumea. E chiar o echipă faină”, a povestit, pentru CANCAN.ro, Cătălina Grama Jojo.
Filmările au început ieri, iar Jojo s-a bucurat să își revadă colegi cu care a mai jucat în alte proiecte, dar și de întâlnirea cu alți colegi cu care își dorea să colaboreze. Dstribuției i s-au alăturat Andi Vasluianu, Iulian Postelnicu, Alex Bogdan, Alexandru Tudor. Acțiunea a debutat cu râsete, voie bună, multă improvizație că doar este vorba de o comedie.
Ca la orice proiect din care a făcut parte, Jojo și-a conturat foarte bine personajul de la aspectul fizic până la limbaj. Așa va fi și de această dată. “Alex Coteț și-a dorit o schimbare, o să o și vedeți, nu prea pot să vorbesc multe, dar va fi o schimbare în mod real. O să fiu blondă. Nu o să-l vopsesc, dar o să lucrăm cu niște lucruri foarte speciale și o să fiu blondă”, ne-a spus actrița care apelează pentru filmări, momentan, la peruci. “E și tehnic foarte greu din prima să ajungi de la șaten la blond. O iau treptat, deocamdată mi-am deschis părul cu trei tonuri, o iau treptat”, ne-a spus ea.
Fiecare reușită pe plan profesional, Jojo o împărtășește cu soțul ei, Paul Ipate, care fiind din același domeniu, reușește să îi înțeleagă programul și munca aferentă. “Paul e foarte încântat și mândru de mine că am intrat în proiectul ăsta, mai ales că știe că e o gașcă de profesioniști și că echipa e foarte mișto, distribuția de actori e foarte atent aleasă”, a adăugat ea.
Cătălina Grama Jojo își repetă rolul acasă și are o tehnică prin care reușește să își asimileze personajul până la cel mai mic detaliu. Ca și la Clanul, unde și-a pus amprenta asupra Magdei, și de data aceasta Jojo își studiază reacțiile și face schimbări acolo unde le consideră necesare.
“Repet acasă, în fața oglinzii, cu disciplină, ore în șir, asumat. Unii colegi nu abordează structura asta, pe mulți îi deconcentrează. E deconcentrant, adică te vezi și de foarte multe ori te pierzi. Mie îmi place foarte mult să mă uit în oglindă când studiez. Și pentru Clanul m-am pregătit ore în șir așa, pentru că descopăr lucruri noi despre mine în pielea personajului și atunci folosesc gesturi, mimică, dacă îl dau așa neuitându-mă, nu îmi dau seama ce reacții sunt pe față și mie îmi place să lucrez foarte fin la detalii cu micro-expresii. Și atunci ca să le văd și să le conțin, să le țin minte, să le folosesc lucrez în oglindă foarte mult”, ne-a dezvăluit ea modul în care își pregătește rolul.
De această dată, tatuajul de pe mâna ei care o înfățișează alături de Paul Ipate va fi șters prin machiaj înainte de filmări. “E o poza de-a mea favorită cu Paul, tatuajul trebuie acoperit pentru personajul nou. La Magda se potriveau că nu se înțelegea exact ce e acolo, dar aici trebuie acoperit”, a precizat ea.